Ватыжын, Эмилия Гавриловнан, шарнен ойлымыж гыч теве мо рашемеш. Башкирийыште ончыч палемдыме деч кужунрак коштын, пашаш ( телевидинийыш) икмыняр кечылан вараш кодын толын. Да эшеже подылаш тӱҥалын. Телерадиокомитет председатель Михаил Иванов милиций полшымо дене шке пашаеҥжым психбольницыш, оласе воктенсе Семеновка селашке, колтен. Ӧкымеш эмлаш толашымым кум арня чытымеке, Юрий тушеч шылын куржын. Пачерышкыже вургемлан пурен лектын да Чавайнурыш кудалын, тушто еҥ шинчаш логалде илен. Шуко шонкалыде, комитетыште тудым паша гыч лукмо нерген приказым сереныт.